Vil ikke ha Sudans president på AU-toppmøte - Aftenposten
Vil ikke ha Sudans president på AU-toppmøte
Malawis president Joyce Banda mener Sudans president Omar al-Bashir ikke bør få delta på det kommende toppmøtet til Den afrikanske union (AU).
FOTO: REUTERS Omar al-Bashir, president i Sudan, er ikke så populær.
Publisert: 05.mai.2012 00:08
Oppdatert: 05.mai.2012 00:08
Banda mener viktigste økonomiske bidragsytere kan komme til å lukke pengesekken dersom Bashir, som er ettersøkt av Den internasjonale straffedomstolen, stiller på toppmøtet, som holdes i Malawi i juli.
— Malawi har allerede store økonomiske problemer, og det vil være uklokt å la en enkeltperson delta på møtet hvis det fører til stor motstand fra våre samarbeidspartnere og bistandsytere, sier Banda.
Den internasjonale straffedomstolen har utstedt en internasjonal arrestordre på president Bashir. Til tross for det har Bashir reist til flere land både i Afrika og i den arabiske verden uten at det har blitt gjort forsøk på å pågripe ham.